1Labi Yesusat ame Fihasi Ala Bake Vou Baedam Num Vàmteabu labe am ad oli aam bak tomba lam vou esmozi futoi ladam labe Aba vi tau meedam dam labe iho it aame Yesus bake ab gagoham. “Guru oa, ame Num Vàmteabu nim susume moadahana feà nim Om aadào?” 2Lahame labi gagoha Yesusat fa ab vi gagoham. “Uho etei lab aadamna zi lam bisi labaha bohu modesdam vabak. Eho etei uba gagolo modem im imboda nidi nim nasi aima. Ame ke mei ahoba vou vahe zihina zi lam ba fa faamome gi alimdi seddam bak,” lahame ab gagoham. 3Labi neo ladume kota Yerusalem vou esmozi bàhàgo obe labet le Zaitun Dee Dozeadaha Bak Buzoho laba ab laiteham. Laisi laba odosi esdam di labe Aba vi tau meedam dam nibe ihimo Yesus bake li aa vi ailo ab gagoham. “Guru oa, Oho etei lab vi ozome gagoho im lam adi diat modemna gagohela? Labi laha Oho ba fa lem di bak niba modealahana meedume novai vaitolo modem digat lam Alat ana nasi iba fet vouhom bak iho aame ozo, ‘Ame bak lam ab modelo modem ame?’ lahame iho ana aame ozobohudela?” 4Lahahat Yesusat fa ab gagoham. “Iho bak niba esu meedam im zi ahebu ba novai vaitolo modem digat fuseo modem di lam amu im nehamda nasi meeda tame. Amu dam duada totbaho labe uba nasi li neha, ‘Em abo Alat Gagu Fihasi Vimteme Oluhu Dat Boehàda am tame,’ lahame uba li ahit vageme keobaedam labe damat vabi imbo tibame dam dua zoho vi ozome tu vuzeheda tame. Labiham bake uho iademe vou faovoi esdam labe vou faodale. 6Labi laha ame ba novai vaitolo modem digat fuseo modem di lam damat uba nasi li im nehasu vameada tame. ‘Dam bak kia bak ium ot fakiame ot belui ot beluidalo.’ Labi, ‘Dam bak netà bak niba ot fakiame ot belui ot beluidalo.’ Labihasu uba nasi li vameadam bak ehete. Lahana uho im labihasuhuna aim di um ahu a bisi iedi vi ozodamule. Ame ba novai vaitom digat lam di labe taho fum vabak. 7Labi ame di labe im nehasu laha meeda tame. Dam debu fa vàmadiaha bak lamti dam debu fa vàmadiaha bak lamti ot fakiame ot belui ot beluidam bak ame. Labi bak amomoi vuusdam boehàda am damti bak amomoi vuusdam boehàda am damti labihasu ot fakiame ot belui ot beluidam bak ame. Labi bak iuba modeo, bak iuba modeo, di neà faasi bak aotbali na debe soali àm vabili idoali ibzidume dam elodam bak ame. Labi bak iuba modeo, bak iuba modeo, balim feàna nigome dam beodume foedam bak ame. 8Labihasu ahamte faasi meedam im zi am bak. Abo lahit data faaseo modem di labe ahamte vi ozome vàzbudam bak lamti uloho bak. Lahana a bisi iedi vi ozodamule. Eho etei lab vameadaha im lam nasi meedamta meeda. Lahana dam bakda zi ahebu foli seddam digat lam di labe taho fum kaio. Ame bak lam vou meedamehamdi ba vou fuse tame. 9Labi laha ame di labe uho Eba tu vuzehi vi tau meedam damat modemu dam mei debuti dam mei debuti ahebu uba faki meeda tame. Abo dam giida labe neha, ‘Imo dam nim siàdume meo damat esuhu bak iuba vou le ub lodume damat fai bak vabidam labe geàdam bohu meedume vi oddase,’ lahame vi ozome um siàdume vou lada tame. 10Labi ame di labe laha dam amu Eba tu vuzeheda dua totbaho lam laha fa Em mu bak mei bake avaesu lada tame. Labi Eba mu itaha dam labe fa Eba tu vuzehi vi ozodam lahasuhu dam totbaho laba vei faki vou fohome meia ub lu odda tame. 11Labi ame di labe laha damat neha, ‘Im nim Alat iba gagu iho ot vai fa uba vameaidalo mozo,’ lahame gi ahit giomim vameadam dam labe uba lailaidam labe dam dua zoho labe vedi imbo tiba vi tu vuzeheda tame. 12Labihasu meedam labe dam bakda dua totbaho labe ibi iho lab bisi faina meedam bak lam vi taui vi tauidume dualedam labe ibi iho amu meia deeli meedam bak lam gi fa voou ab seddamam bak. 13Lahana Eba tu vuzehi meedam dam lam naat iba vabidam di iho gi ozahit keàtedi tu vuzehi meedam bohu vuusdume digat ba novai vaitomda laba vou fusi meedam dam lam Eho soat vausu fa vei neàdedam dam am bak. 14Labi laha, ‘Alat dam bake deeli vame Am damali vuusu im vahokeda tame,’ laham Im Neàna lam meit bak mei bak iuba le vou vameatedume fi deda. Meit bak mei bak iuba laha neo le vou vameatedume fi deda. Labihadume dam mei debuti dam mei debuti vou vameatedume uloholi neàdi ame ba novai vaitolo modem digat lam ab vou fumam tame,” lahame fet ab vameadaham. 15Labi Yesusat neo susume vi vameada. “Ame ba novai vaitom digat fuseo modem di labe uho nehi fet aame ozobohudemna aa tame. Aham di iube dat ahamda Alat vameadaha im aime fa dam bake ahate vameaidahada Daniel labe aho aham di iube im tai ahobada zi laba nehi fet vameame vàmadi esuhu bak. ‘Ba diamut aam ahasbeamna abo Alat aam fakemda lam fa ame Fihasi Ala Bake Vou Baedam Num Vàmteabu laba oli duzu vàhàdehemu damat ame num lam gi mu vou esmo tame.’ Lahame Daniel lab fet vameame vàmadi esuhu im lam imbodi amena aam ahasbeamna labe ame Num Vàmteabu labe am Fota Fiham Zoho abo duzum maem zoho laba duzuhu bak uho aameam làhà ame digat ab fuseo meedamam bak. (Damat Daniel aho fet toeme esuhu im lam aame ozom di, ‘Akatihasu modem bake labi gagohela?’ lahame mahate fetehesu vi ozome ozobohudele). 16Labihàmu uho Daniel lab gagohona lam uho ame num laba duzum bak aameam làhà Yudea bak laba azim dam labe uho laba a esdamule. Um foli seddam bak labna zohàme ahedem bak laba ozome gi taho sibu bak iuba iitaole. 17Labi laha ame digat fuseo meedàmu um num ohut vabna baa ahoba laba zisi esdam dam lam a fa um numa oli na koena it ve voutamule. Gi labihasu vou esmozi iitaole. 18Labi laha ame digat fuseo meedàmu dam utoho bake le godam dam labe a nehi ozo, ‘Em nutahalem bake num bake fa emoeme em sue sona ahoba dusumda it visoi vou itase,’ lahame a um num bake fa lamule. Gi vou esmozi taho iitaole. 19Aiee! Lahana lahi zubuleheda zi lamti data tatvamda do àm lahasuhuda eheda zi lamti iitaom vanamam bak akati modelo. Làhà gi emoem vabilemnàme taho ozahit betea iitaole. 20Labi laha uho lab iitaom digat vi ozom di uho mahate Ala bake nehame tom gagodale. ‘Ai Ala oa, ame digat fuseo meedam di Oho hari Sabat abo im Yahudi dam labe ibi iho gi azibe im digat abo lam bak bohula bake lam fi ham digat lam a modemule. Labi laha di faidi emoem biem digat lam a modemule. Gi fa digat amomoi ozome iba modi iitaole,’ lahame mahate Ala bake labihasu tom gagodale. 21Eho gi neham bak vi ozome uba labi gagoho bak. Ame digat fuseo meedam di lam ba dam bakdate modi geàdamna lam ba koena modi geàdam kaio. Abo duana modi geàda tame. Amu Alat alimeat bak nim ahamte modehe di labe faasi vou mode ledume etei vou fusi meedam digat nim dam bakdate labihasu modi geàdamna lam ba na vabak. Gi ba novai vaitolo modem digat fum di ame im meedam di am bak. Labi laha ba diamut neo vi meedam bak na vabak. 22Lahana Alat Aho fi hasi vame Am damalehe dam laba Aho bisi vi ozome deeli faobekesi meedàmu ame geàdam bak lam Aho ahit modi fa zohobuli vaito tame. Aho faobekesi ame bak lam zohobulem vabameam dat meida so lam vàmtea vekehe vaba gi dam ahebu modi vàhàdedume seddam bak. 23Labi laha ame ba novai vaitolo modem digat fuseo meedam di meit uba nehi gagomeam, ‘Nime! Alat Gagu Fihasi Vimteme Oluhu Dat Boehàda neam tame,’ labi gagom bak modeo, ‘Iume! Ame Da lam am tame,’ lahame uba labi gagom bak lam modeo, um nasi a aime imbo tibame vuzehemule. Giomimot modem bak. 24Eho gi neham bak ozome uba labi gagoho bak. Ame di labe damat lehe bak aaha vab dàt im nehasu vameadamna uho ai tame. ‘Em abo Alat Gagu Fihasi Vimteme Oluhu Dat Boehàda am tame,’ lahame giomim gagodamda modeo, ‘Alat Am im eba gagu eho ot vai dam bake ahate vameaidahada em ame Da am tame,’ lahame giomim gagodamda modeo, labihasu duzu vameadam dam uho aa tame. Ame dam labe nehi ozo, ‘Damat fà im ibida aime iba tuse,’ lahame ozome ahit na damat ihimo modem biem im feàna lamti abo damat fet aame àvodi meedamna lamti labihasu meedam labe dam duada zoho vedi imbo tibame ame im laba tu vuzeheda tame. Ame giomim vameadam dam labe iho lab vou li vameadam im lam Alat Aho fi hasi vame Am damalehe dam labe aime vuzehem bak mom bak lam ame dam labe iho ozobohuna ahit, ‘Modi aase,’ lahame vameada tame. Labihadamnàme Alat fi hasi vame Am damalehe dam labe ba ame bak lam modem vabak. 25Labihàmu mahate it vou faovoele. Eho ame im zi lam vameadam bak lam uho vi ozome ozobohudem bake Eho ahit uba nasi fet labihasu vameadume esulo modem bak. 26Labihadàmu meit uba li nehi gagomeam, ‘Iumeee! Alat Gagu Fihasi Vimteme Oluhu Dat Boehàda lam Aho bak aotba baa bohu dam vaba alim bak doudalo,’ lahame labi gagom bak modeo, ‘Nime! Ame da Aho gi aa niba li num bumat tuoho bake doudalo,’ lahame labi gagom bak modeo, um nasi a aime imbo tibame tu vuzehi laba ladamule. Giomimot modem bak. 27Em Abo Asum Ahoba Iubet Bak Niba Li Dateleheda ba fa lem di gi neham bak. Asum boz vekesi fauhali asum ahebu veibai seti dam ahebu aam bakti ulohona modem labe dam ihimo ahebu aadam tadem bak. Ba akati meit li gagom im uho aie? 28Neham bak. Na koei àm bume zi oaedam bak laba damat aam di nehame ozo, ‘Bume zi oaedam adba laba na koei ehe bak,’ lahame labi aame ozobohudem bak. Labi laha Em fa bak niba lem di Em ba aa lem vabak. Em fa lem di gi dam ahebu ozobohudem bak,” lahame Yesusat fet ab vameadume esuham. 29Labi Yesusat neo vi susume vameada. “Ame ba novai vaitolo modem digat fuseo meedam di labe dam bakdate modi geàdamna zi lam foli neàdi kehàm vaba im nehasuhuda neo meeda tame. Ala digadda fa aibuli ba fauhaedam vaba modesda. Labi ala useheda lam ba fauhaedam vaba gi aibuli modesda. Labi falo zi lam fa bake nom fi goaitoi bidda. Labi asum ahoba iuba modealahana zi feà lam betea bakamta modealadam vaba gi ihevoulai ihevoulaida. Labihasu meeda tame. 30Labi ame di labe, ‘Em Abo Asum Ahoba Iubet Bak Niba Li Dateleheda fa bak niba li dam bake vuusu im vahokedam bak ab fuhame?’ lahame damat fet aame ozobohudemna Eho ahit asum ahoba iuba modesu tame. Labi dam debu mei vàmadi vàmadiaha bak ahebu ame na lam aahemu im ahu faidi meb dae feàna faasi meeda tame. Neham bak aam labe labihaha bak. Damat ame na lam tom aam di Em Abo Asum Ahoba Iubet Bak Niba Li Dateleheda Em Aiat Am na fauha meona fako iedemna ogatei modealaha bak lam fa Eba modi vizi feà Dateli uloti nom iludam bak lam damat aame ozo, ‘Im ab folelo modem ame?’ lahame ahu faidi meb dae feàna faasi meeda tame. 31Labi ame di labe na oma daeti ulohona trompet lahamna labe nom buddam labe Em im gagu vou usem dam zi laba gagu nom oudume Eho fi hasi vame Em damalehe dam lamota dam debu iudu iuba le vada. Dam debu iudu iuba neo le vada. Labihadume damat azihi bak ahebu ulohole tame,” lahame Yesusat fet ab vameadaham. 32Labi Yesusat neo susume nehame vi vameada. “Eho etei ut ara laba vàlu totobet fi koadalo modem im nidi nim uho laha aime ozodume ozobohudele. Bak ibida niba ut ara labe am mekehà aaso faasi et nakbedem bak damat aam di nehi ozom bak. ‘Ab di neà faalo modem ame?’ laham bak iho aame ozobohudem bak am. 33Labi laha Eho etei lab fet vameadaha im zi lam modesum bak uho aameam làhà uho nehi ozom bak am bak. ‘Eho amu lab fet vameadaha im lam ab imbodelo ahazobuleham bak,’ laham bak um ab ozobohudemam bak. 34Nasi aima. Eho etei uba gagolo modem im imboda nidi nim mahate tu vi ozodam bohu meedale. Eho etei lab vameadaha im zi lam ahebu meedume neàdehe vabna um eteida nim ahe lahasuhuna ame im zi lam imbodehe bak aadume neàdi ba eloda tame. 35Asumti asum ahoba iuba modealahana zi lamti labi bak nimti bak niba modealahana zi nimti labihasu ahebu ba beodume foedume sedda tame. Lahana Ebe Eho vameadam im zi lam ahebu ba setem vabak. Gi labaha bohu vuusdume imbodedam imot modem bak,” lahame fet ab vameadaham. 36Labi im lada lam vameadume neàdi Yesusat neo vi susume vameada. “Eho etei uba lab vameadaha im zi lam ahebu vou fum di lam, ‘Adi diat modemna modela?’ laham bak lam ame digat labe am jam lamti im dam bakda zi nim ba vàmtea buà ozobohuda na vabak. Im ahebu gi vabiem tadehe bak. Labi Alat Am im gagu vou usem dam zi lam laha vabilem bak. Em gi Am Adàt modemnàme Em laha vabilem bak. Gi Em Ai Alat Ahamo ozobohudehe bak. 37Uho Nuh ehe di labe meedaha im lam nasi vi ozomale. Aham di iube Nuhti vahi esdam dam lam vao zisi dam beoho vab di labe damat vedi na feàna iba ba beom bak vab tiba vabili esdam di labe gi ibi iho ozom bak lamota la modi le modidam bak. Na àda. Vao udda. Dam lahi vada. Lahi dama loda. Gi labihasu bohu modesdume Nuh am namti am adam lahiti ihe feàda numalehenabu laba ziddaha bak laba ab vou fuham. Labi ziddume modeha vao zisi bak ahebu fi oli dam ihe laba tau ziddaha vab dam lam ahebu ab belu elodume seddaham bak. Ame dam labe gi di labe it ozo, ‘Iho git la modi le modidaha bake im ab beodume elodalo modem ameo?’ lahame ozobohudi geàdaha bak. Labi laha Em abo Asum Ahoba Iubet Bak Niba Li Dateleheda nibe Eho ba fa bak niba lelo modem di damat gi ame dam ahamda labe iho ahumdehe vaba vabi gi esdaha bak lamti ulohona meedahit Em lem bak. 40Em lem di gi neham bak. Dam behàsu na modelo utoho bake le meedam di labe meidata vuu visoi meida gi laba voou veke. 41Labi laha lahi behàsu ti feàdam di lam meidata vuu visoi meida gi laba voou veke. Gi labihada tame. 42Labihadam bak ehemu uho mahate it vou faovoi ozodam labe ahumdi vou faodale. Em um Boehàda ba fa lem digat labe am jamti um vabilem bake labihadale. 43Uho im totobe nidi nim laha aime mahate vi ozome ozobohudele. Dat num deda labe am num laba meit am na aa li vam bak ozobohudemeam làhà ba ame aibu lam ba bisu im vabak. Abo vou faovoi aasdam labe ba meit am numa oli am nazoh aa li vam vabak. 44Labihàmu um laha gi ame baket meedale. Em Abo Asum Ahoba Iubet Bak Niba Li Dateleheda nibe Eho ba lem digat lam um laha vabilem bake gi vou faovoi ahumdi ibzidale,” lahame fet ab vameadaham. 45Labi im lada lam vameadume neàdi Aho neo ozo, “Dam Aba tu vuzehi im Abada meedam lahasuhuna ahum Aho fa li aase,” laham bak vahokedalo im totobe nidi nim neo nehame ab faasi fi koadamam. “Mei na meedamda nibe aho aba na gagu meedamda laba na gagom di aho gi ule neàt meedam tadem dàt moz. Aba na gagome meedam di ba gi modem vaba abo iademe ozobohu aabodi meedam bak. Labihadam dàt modem labe aba na gagu meedamda labe aho bak mei bake lalo meedàmu aho ame da laba fa neo ab gagoham. ‘Em na meedam dam totbaho zi nim oho fa ot vai vou aasdume na meedam bake ohomo vi ozobohudi vameadale. Labi ame dam labe na àdalo modem di oho na àmna faheme dihasi iuba loda. Dihasi iuba loda. Lahadale,’ lahame am na meedamda ahida laba ab gagu esmozi ab laham. 46Labi le azibe fa li aaha aho am na meedamda ahida laba, ‘Nehame modele,’ lahame amu fet gagu esuhuna lam aho uledi meedamna li aahemu aho deeli am na meedamda laba gi neà bak bohu tadem bak. 47Lahana ba gi lada lamota meedam vabak. Meia na gagu meedamda labe am na meedamda laba laha neha, ‘Em soa maehe nazoh ziti doi ziti oho fa ot vai iademe vou aasdale,’ lahame ab gagomam bak. 48Lahana ame mei na meedamda labe ahida modehe vaba soida bisi faina meedamda modemeam làhà aba na gagu meedamda le setem di am ahulat gi nehi it ozo taia? ‘Aa! Ne, eba na gagome meedamda lam taho fa lem vaba? Akati kehàdà?’ lahame alamdi vedi aho vuusu na meedam damti na meedam lahiti ame dam laba faki beodume geàda. Labi laha vao meona uddume bak vabili bobidam meo dam laba tau vazisi na àda. Labi vao meona udda. Labihada. 50Labi ame ot vai meedamda labe vedi aba na gagu meedamda lam ba fa lem digat labe am jam vabili esdameam làhà aho ozom vab digat labe dat naeda fa li ame da labe aho lab meedam bak lam aame faki feàna foadume dam ahobat neàdi meedam dam labe ibi iho esdam bak iuba voou kikezi geàdam labe ahu faidi meb dae feàna faasi medda tame,” lahame Yesusat im totobe lada lam ab vi vameadaham.
ace_Latn